
Nema veće radosti od upoznavanja sopstvenog bića. Što
više budeš upoznavao sebe iznutra, tim bolje ćeš upoznati druge.
Ovo se najbolje manifestuje u muško - ženskim odnosima, jer takvi
odnosi nisu bliski po genima i krvi, već po tome koliko si blizak
sa partnerom. A ta bliskost je određena time koliko si upoznao
unutrašnje biće partnera, kao i svoje biće.

Knjige koje pišem trebaju te naučiti upravo to. Da
upoznaš sebe i druge na pravi način, a ne kao većina ljudi
današnjice da plivaš u plićaku, dok su ti i istina, ljubav i sreća
sakrivene.

Budi samokritičan i uživaj u novostima sa kojima ćeš
se sa iznenađenjem, ali i olakšanjem, po prvi put susresti uz pomoć
ove knjige.


O KNJIZI

Ova knjiga je nastala kao dodatak knjizi ’Povratak
Bogu’. Pitanja života i smrti, sreće i nesreće, dobra i zla,
ljubavi i mržnje, oduvek su bila glavna tema za um savremenog
čoveka. U umu svakog čoveka se javljaju ista pitanja. Ko sam ja?
Kako je nastao svet? Kako i zašto živim? Ima li života posle
smrti?

U spoznaji Sebstva kriju se svi odgovori. Sve je
stvorio Bog i sve se odvija po Božijim zakonima. Odgovori u
duhovnosti su čudesni i jednostavni. Ipak, već samo na osnovu
spoznaje Sebstva, istraživanje onoga što se nalazi u Sebstvu je
mnogo kompleksnije nego istraživanje Kosmosa. Ono što se u Sebstvu
krije može se jednostavno doživeti. Ipak, iz tog doživljaja čovek
može imati neiscrpni izvor novih doživljaja i informacija. Tako i
ja, ma kako čudno zvučalo, na osnovu doživljaja Sebstva mogu pisati
knjige do u beskonačnost i da opet ne napišem dovoljno da bi se
mogla objasniti Božija nedokučivost. Sve izranja iz Boga. Bog je
Jastvo svih živih bića. Zato spoznajući Jastvo, spoznaješ onoga iz
kojega sve izranja. Na taj način imaš direktni doživljaj Sebstva,
istine, ljubavi i svemogućnosti, tj. veličanstvenosti.

Kao i uvek, i u ovoj knjizi sam se potrudio da
duhovnost i Boga približim umu savremenog čoveka. Cilj knjige su
spoznaje duhovnih zakona i duhovnih karakteristika koji donose
smisao života, radost i uzvišena ljubavna osećanja, kao i nestanak
usamljenosti i nesreće iz čoveka.

Neka svaki čitaoc bude blagoslovljen i srećan.


POGLAVLJE I -
Samoisceljenje

PUDING (iliti, Sunce i Mesec)

Puding je mekan. Puding je sladak. Puding je malen i
lep.

Šta to znači?

Svaki čovek može promeniti svet. Ipak, postavlja se
pitanje:

Na koji način ga menja? Svest može da se širi, a može
i da ponire u dubinu. Bog je milostiv. Oba sam doživeo.

Kada se širi, širi se i tvoje srce, proširuje se
tvoje unutrašnje biće i doživljavaš slobodu uma. Doživljavaš
beskonačnost duše. Ako ide u dubinu, doživljavaš snagu blaženstva.
Prvo je Mesec, drugo je Sunce. Prvo je blagost, drugo je
blistavost.

Može li neko reći da je mir manje važan od ljubavi?
Jer, gde nema mira, tu nema ni ljubavi.

Zbog čega govorim da je pudin lep?

Zato što je mali, sladak i kvalitetan. Nije ogroman,
a ni bljutav. Takav treba biti život čoveka.

Zamisli jezero puno pudinga. Oduševiš se i zaroniš u
njega. Tada shvatiš da je bljutav i slan. Ko će zasladiti toliki
puding? Dakle, nije bitan kvantitet, već kvalitet. Nisu bitni moć,
slava i bogatstvo. Bitna je sreća.

Na ovome mestu je jasno zbog čega stalno govorim o
ljubavnim odnosima i dostojanstvu čoveka. Malo ko prepoznaje i
govori o tako bitnim stvarima. Cilj mi je da čovek zadobije svoje
dostojanstvo nazad, zatim kvalitetan život, kvalitetan ljubavni
odnos, i kvalitetna osećanja ljubavi i sreće.

Kao mali slatki puding.

Eh, taj puding sam spremio ljudima. Čak i onima koje
dobro poznajem, dok oni mene ne poznaju. Čak i poznajem njihovu
glad za tim pudingom.

Ali, kao što rekoh. Spremio sam ga. Ipak, treba da se
pojede.

Zato se ne boj. Voljen si oduvek. Nikada nije bilo
drugačije ni za sekund. Spas je u tome da ti to sam otkriješ i
doživiš izravno.



SVETLOST

​




Čovek je struju i sijalicu povezao tako da bi
sijalica mogla svetleti. To se najbolje ogleda u tome da kada padne
mrak ulična svetiljka zasvetli.

Šta to znači?

Da bi fizičkim očima mogao bolje zapaziti svet,
potrebna je svetlost. U mraku je teže živeti i kretati se u svetu.
Zato se čovek i trudi da osvetli planetu i noću. Ipak, noć je
neophodna za odmor i spavanje, tako da možemo uvideti da sve u
stvaranju ima smisao.

Šta želim da objasnim?

Svi ljudi su u potrazi za blaženstvom. Ipak, nijedan
čovek ga ne poseduje. Bog je blaženstvo, i u Bogu se nalazi
blaženstvo. Mi možemo da kažemo da čovek koji nije svestan Boga je
nesavršen, ali, da li je to istina? Ako je napolju pala noć, da li
to znači da je stvaranje nesavršeno, i da kada padne noć, to ne
valja?

Naravno da ne.

Ovde se radi o tome da se blaženstvo nalazi i
pronalazi samo u Bogu. Ipak, to ne treba značiti da čovek koji živi
u neznanju je nesavršen čovek. Takav čovek može biti zadovoljan
sobom i životom već danas, ako shvati da je on na putu
samospoznaje, i da dolazi od Boga, i da je neuništiv.

Misliš li za nekoga da je uniženiji od tebe, budi
siguran da te ego vara. Svaki čovek je u sebi isti kao i ti. Ne
vidiš li njegovu savršenost, tada ne možeš videti ni sebe samoga. A
najgore od svega je što sa takvim viđenjem ne možeš pronaći
zadovoljstvo nikada, koje je osnova za zdrav i srećan život.
Naravno, ako je nečije biće savršeno, to ne znači da su dela takvog
čoveka dobra. Neki ljudi jako zlo postupaju a da čak nisu ni svesni
toga.

Ovde dolazimo do onoga što želim objasniti.

Svaki čovek se stalno nanovo interesuje za nešto.
Bilo da on dobija ono što želi ili ne, na kraju se svakako odvezuje
od onoga što je nekada želeo. To je zbog toga što mu ništa neće
doneti ispunjenje, osim Boga. Zato čovek istražuje, bude mu
interesantno, raduje se, bude tužan i nesrećan, i na kraju odbacuje
zabludu i prihvata nešto novo. Dok tako čini, njegova svest o sebi
i Bogu raste. To znači da neki čovek može biti nesrećan celi život,
ali da zbog ispravnosti i usmerenosti na Boga na kraju može
doživeti beskonačnu želju za Bogom, te se stopiti sa Njime i

